정조 8년
修撰成種仁疏曰。伏以。臣之厠迹朝列。昵近耿光。蓋亦非久。而若其本末短長。抑或爲聖明之所俯悉矣。幼少失學。長益頹塌。隨衆應擧。僥冒一第。擬議百爲。無一可堪。而自幸年來。猥以疎賤之蹤。過蒙拂拭之恩。誨諭之方。若嚴師之訓蒙士。成就之念。如慈父之牖迷子。況又進對之從容。賜賚之便蕃。俱非如臣冷跡之所當得者。而畢竟升擢之典。逈出尋常之外。臣之頂踵毛髮。罔非造化。雖天地生成。不責報於一物。而微臣之感激贊頌。亶出於眞心實情。苟或置諸散地。一力不懈。開其蒙闇。得有寸進。則庶幾少酬志願。毋孤恩遇。不全至於下流無用之歸。區區思量。蓋自如此。豈意寵渥偏優。除旨聯翩。前後冒玷。已多踰涯。卒至有玉署新命。則其萬萬不稱。不待臣辭。而亦或爲通朝之所共知矣。嗚呼。館職妙選。昔人比之登瀛之榮。而若其爲任。則亦重矣。執經論思。則有啓沃之責。代撰辭命。則有掌誥之任。自非地望俱著。文學素茂。則固不可遽屬。而臣本家世單寒。才識鹵莽。上無可以禆補君德。下適足以玷辱名器。臣若恃恩懷寵。冒沒進身。則微臣畏越之懼。姑勿言。其爲累上簡而羞朝廷。當復如何哉。日前召牌之降。卽在飭敎之餘。豹直之命。適値展拜之時。不敢違傲。章皇出肅。已自歸於忘廉喪恥之科。而若又因仍蹲據。若固有之。則不但臣心之自愧。而重爲有識之竊笑。伏乞聖慈。天地父母。特諒臣言之非出於循例飾讓。亟行鐫削。仍令選部。勿復檢擬。以重公器。以安私分。千萬幸甚。臣旣不敢以見職自居。則不宜贅陳他說。而斷斷憂愛之誠。有不能自已。玆敢略附管見。仰備蕘擇。惟殿下澄省焉。嗚呼。帝王之學。與匹庶有異。今夫匹庶之爲學。達則用之。而窮則懷之。是不過一身之否泰。而若帝王之學。則措之爲政事。施之爲利澤。其用至廣。其責至大。是不可一日放忽也。亦甚明矣。況記聞之博。不足以盡天下之變。討論之精。不足以御萬機之繁。彼經生學子之專靠於講明而或欠於實行者。猶不害爲斯文之輿衛。而人君則知或爲輕而行顧深重。蓋知而不行。則仁義誠正。不相關於政令施爲。而所學非所事。所事非所學矣。臣伏覩我殿下。聰明出類。睿智特達。典學旣密。閱理旣深。宏邃之識。洞澈大原。淵微之論。貫穿今昔。如臣之蒙陋蔑學。只得贊歎欽仰之不暇。固不敢以一蠡之淺。仰測河海之大。而第臣竊覸殿下之爲學。似專於學聚問辨之方。其於推行實事之工。若有所歉。持養不篤。宣露太過。發諸辭令。而有文勝之弊。措之事業。而欠體行之工。且夫左右丞弼之臣。其才智文學。不足以當聖意之萬一。則自不免於低視群下。獨御一世。是則文理之察。適所以妨本源之工。高明之極。適所以爲氣質之過。寧不惜哉。嗚呼。一餉諷誦。程子有戒。力行。何如。漢臣有言。苟殿下戒其所長。勉其不足。必就古聖王實事實行之工。心心存着。事事勉慕。則儻所謂行堯卽堯。師文卽文。而從古帝王典學之方。作聖之法。實不外是矣。惟殿下念哉。嗚呼。惟天惟祖宗。眷祐我東方。元子宮睿質日就。邦本永固。四百年宗祧之托。億萬人東土之望。莫不基於此而係於斯。斯實萬世無疆之休也。然而德器之成就。在於早諭。趨尙之端方。由於蒙養。夫人於父子之間。雖閭巷匹庶。尙欲導之以正。養之必端。則況殿下所以誠愛而薰養之者。豈待外庭之言哉。斯殿下欲其傅以德保其體。則特置輔養之官。欲其聞正言行正事。則預揀宮僚之賢。然而此猶有待於外也。敎之之要。莫如殿下之身也。嗚呼。殿下一身。孰非今日之標準。而其於元子。尤有切焉。一言一行。惟殿下是視。一動一靜。惟殿下是效。則殿下豈可少忽於言行動靜之間哉。況沖齡方藐。智慮初開。尤不可不淸其源而端其本。以爲立根修基之地也。此箇道理。臣固略陳於向時。而近日章奏之間。亦莫不籍此而爲說。則到今復申。雖若繁複。而目下悠悠之事。莫有加於此。亦豈可嫌其言之雷同而不爲之仰復乎。宜殿下勿以其言之殆同茶飯而忽之。凡於起居威儀之間。必軫誘掖薰陶之方。且擇日夕養護之人。毋有左右非正之歎。則岐嶷之質。溫文之姿。庶致日就而月將。以貞之慶。可覩。而重華之頌。復作矣。惟殿下念哉。嗚呼。人君以一人之身。御萬機之繁。庶政之闕遺。人物之臧否。天心之向背。人情之愁歡。聰明有所不逮。智慮有所不周。苟非合衆智而集群策。顧何以審幾微而燭幽遠。處之皆得其道乎。粵稽唐虞以下。堯之舍己。舜之察邇。禹之拜昌。俱係帝王盛節。臣不暇一一殫述。而若唐臣陸贄之言曰。非明智。不能招直言。非聖德。不能求過行。招直。則智益明。求過。則德益大。此眞千古格言。而爲人君者所宜三復而警省者也。臣伏惟我殿下。臨御以來。未嘗罪一言者。卽臣民之所共知也。求助之誠。屢形於絲綸。翕受之意。每溢於批旨。是宜昌言日聞。血脈無壅。而仄聽近日。喑默成習。來諫之盛德。雖聖帝明王。固無以加矣。而諱言之弊風。雖叔世衰俗。不如是甚焉。此其故。何也。愚臣過慮。誠恐殿下有求言之誠。而少體行之實。有聽納之量。而欠敷施之效。前後章牘之間。亦豈無衮闕時政之歷論一二者。而殿下曾未有採用之實。未嘗不允兪。而不見允兪之效。未嘗不嘉納。而不見嘉納之功。此其爲害。殆甚於訑訑之色拒。而殿下所以不得聞讜直之論者也。況丙丁以後諸賊。卽前古所無之極逆大憝也。麟謙之窩窟。在於鄭妻。而尙且屛處郊甸。量𨩌之根柢。在於龜柱。而猶復偃息海島。國榮之前第。卽德相叔姪。而或逭肆市之戮。或止竄配之律。他如湖西獄囚。亦澤白仁京之種類。而一從寬假之典。明義一書。殆無地可讀。則殿下亦豈無反顧而惕然者乎。由此觀之。則殿下所以治己治人之方。亦必有如是姑息者。而此尤姑息之最大者也。臣謂宜奮乾剛之德。亟允三司之請。惟殿下念哉。嗚呼。君之與民。其高下之分。如天壤之懸截。而其相須之急。如手足之捍衛。以其勢之甚懸也。故易忽而難保。以其相須之急也。故一有所忽。馴致禍亂。歷數前代。爲人君者。豈無保惠小民之意。而惟患保惠之未得其方耳。夫保惠之本。在於足民。足民之道。在於節財。節財之方。在於祛奢。固未有奢侈不祛而財用自足。財用不足而民受其惠者矣。伏惟我殿下。惠鮮之仁。懷綏之恩。浹民肥膚。八域咸戴。而不幸數年之間。饑饉荐臻。民業大窮。近日絲綸之間。政措之際。所以憂恤而經劃者。殆無所不至。蠲租減糴。發帑賑飢。以至蓄積枵然而不以爲惜。則殿下爲民之誠。至矣盡矣。然而以臣愚慮。則殿下於濟民之方。猶未免循末而捨本。何者。侈風之未革也。臣謹按管子內政曰。乘車者飾觀望。步行者雜文采。侈國之俗也。今我殿下。內無耳目之娛。外無臺榭之費。臣每登文石之陛。舟臒無改於舊觀。筵簟未見於新飾。則雖文王之卑服。衛文之大布。無以加焉。而至於內外文武。象胥庶流。衣章服飾。日用飮食。競尙侈靡。靡所限節。加以品式不明。僭凌無禁。自外觀之。有若旣庶且當。致此盛麗。而其實則公私之蓋藏俱空。中外之委積盡傾。靜言思之。寧不寒心。嗚呼。高髻疋帛之謠。自古已然。則殿下躬率之化。尙或有未至而然歟。夫人情之所易效。莫如奢華。而奢華之極。必致害民而病國。則力救浮末之弊。以爲裕財之地者。眞目下急先務也。伏願殿下。毋曰儉德之已至。而益勉反躬而自率。明飭有司。以至衣服器物。皆有定例。一有踰濫。繩以重法。則非但等威寔嚴。名分自定。而抑或爲禦災救民之一大助也。惟殿下念哉。抑臣於目下事。有不容泯默者。向者尤甚邑諸罪人移配之命。雖出於我聖上軫恤災民之盛意。而至於逆獄千連之類。値此臺啓方張之時。宜不得混同擧行。其中任觀周趙嵎等。罪犯。何如。關係。何如。而該府之專昧格式。通同移配者。已失執法之體。而職在三司之列者。又無爭執之論。揆以事體。誠極慨然。臣謂當該金吾堂上。亟施譴責之典。伊時行公三司。一傡從重推考。斷不可已也。昨冬嶺穀之東運。實出我聖上移粟恤飢之盛德。而許多船隻。俱能利泊。督運之臣。領差之官。誠可謂克殫乃心。不負其責。而其中一船人之偸竊穀物。諉以渰沒。乃於繡衣復命之後。始乃現出。其所偸竊之數。雖不甚夥然。而此習漸長。日後漕船之許多穀包。安知無更有此等之弊乎。道臣擬律。失之太寬。而地方之官若能嚴加察飭。豈有托死逃匿之患。奉命之臣。若能明覈詳査。豈有輕先啓聞之失乎。臣謂該道道臣。從重推考。當該地方官。拿問嚴處。該御史。施以譴罷之典。宜矣。近日風習乖悖。體統壞損。臣聞咸鏡中軍申遇文。以體例間事。略治永興府吏。而該府使具純。發怒於下吏之受罪。遽杖中營吏屬。則遇文又移怒於洪原。而推治洪原縣吏。噫。具純之爲下官而凌侮上官者。大損體貌。申遇文之怒其子而肆忿於其父者。大傷風敎。擧措俱駭。傳說狼藉。此雖小事。所關其大。臣謂具純申遇文。不可仍以置之。令該府拿問定罪。可也。朝行進止。自有規度。陪班事體。尤貴敬謹。而向來皇壇展拜禮時。一時微雨。亦不至霑服失容之境。然而東西班大臣及一二卿宰外。率皆顚倒避濕。班行幾至空虛。擧措乖當。有駭觀瞻。卿宰如此。庶僚。何責。其在相規之道。不可無警。臣謂伊日離次卿宰。令政院捧自首現告。施以譴責之典。可也。邑婢潛奸。明有法禁。法禁之解弛。厥惟久矣。而未有若近來之蕩然者。大抵官長之一時犯科。容或無怪。而第一經外任。輒皆家畜。轉相效尤。殆無界限。甚至幕禆衙客之曲許除頉。任自率來。公家應役之類。將至耗縮而止。此雖微瑣。亦關紀綱。今不必一一追究。摘發論勘。而其在杜後弊。矯謬習之道。決不可因循置之。臣謂嚴飭諸道。申明舊典。俾無如前濫雜之弊。所不可已也。臣以至愚極陋。偏蒙洪私。恩山德海。欲報岡極。思欲披肝瀝血。以效涓埃者。情豈可已。而緣臣學陋識淺。詞理荒粗。不能推演事理。體帖實用。辜負恩遇。無以自解。而若其一段炳然之忱。則略暴於是。惟聖明。略其文字之陋。而察其一得之愚焉。答曰。省疏具悉。首言爲學之工。下字轉語。足見爾識解。予庸嘉之。更欲將爾陳勉。措之日用義養之方。歸之於身敎。當留意矣。爾陳無言之弊源。以允兪而不見允兪之效。其害甚於訑訑。予誠受以爲過矣。又若姑息之病。奚獨懲討爲然。然言固是矣。以禁奢二字。爲禦災救民之良方。爾言。又是矣。金吾堂上事。此非疏放。則何必深咎。侵斥之至及三司。尤過矣。嶺伯事。依施。當該地方官事。已行勘典。今無可論矣。督運御史事。幾萬石轉輸。無一人渰沒。此近來督運時所未有之事。予方奇其誠勞。爾何曰云然。此而勘罷。則以細類掩前功。不允。具純申遇文事。遇文之移怒。誠非矣。純之擧措。極其駭妄。且關後弊。朝廷所惜者。體統。宜卽重勘。而風傳之說。有難卽賜處分。災歲曠官。亦不可不念。竝令該道道臣。親執詳査。從速狀聞。壇班卿宰事。等閑陪班。不容乃爾。況至重至敬之地乎。竝施罷職之典。尾陳事。許令申飭諸道。爾其勿辭。從速察職。